《华峰顶》
清代·潘耒

昆仑之脉从天来，散作岳镇千琼瑰。帝怒东南势倾削，特耸一琼名天台。

天台环周五百里，金翅擘翼龙分胎。峰峦一一插霄汉，涧瀑处处奔虹雷。

华顶最高透天顶，万八千丈青崔嵬。乘云御风或可上，我忽到之亦神哉！

游氛豁尽日当午，洞视八表无纤埃。南溟东海白一杯，括苍雁宕青数堆。

千峰簇簇莲花开，中峰端严一莲台。华藏世界宛如此，醯鸡不识良可哀。

渺茫夸阆苑，荒忽求蓬莱。何如天台灵异在人境，劫火不到无三灾。

神泉自流，琪树不栽，弥山药草，满谷丹材。应真隐显混樵牧，飞仙游戏同婴孩。

羲之乏灵骨，太白非仙才。已住神山却归去，空馀石屋寒苍苔。

我已梦觉墙根槐，安能更逐鱼龙豗。径须习定栖峰顶，饱看沧桑三百回。

作者简介：潘耒（1646～1708）清初学者。字次耕，一字稼堂、南村，晚号止止居士，藏书室名遂初堂、大雅堂，吴江（今属江苏苏州）人，潘柽章弟。师事徐枋、顾炎武，博通经史、历算、音学。清康熙十八年，举博学鸿词，授翰林院检讨，参与纂修《明史》，主纂《食货志》，终以浮躁降职。其文颇多论学之作，也能诗。所著有《类音》、《遂初堂诗集》、《文集》、《别集》等。